C 312/39

Sag anlagt den 12. juli 2019 — Corneli mod ECB

(Sag T-502/19)

(2019/C 312/32)

Processprog: italiensk

Parter

Sagsøger: Francesca Corneli (Velletri, Italien) (ved advokaterne M. Condinanzi, L. Boggio og F. Ferraro)

Sagsøgt: Den Europæiske Centralbank

Sagsøgerens påstande

— Det fastslås, at den anfægtede afgørelse er ulovlig, og dermed ugyldig.

— Sagsøgte tilpligtes at betale sagsomkostningerne.

— Sagsøgte tilpligtes for Retten i medfør af foranstaltninger med henblik på sagens tilrettelæggelse at fremlægge den anfægtede retsakt og den efterfølgende afgørelse om forlængelse i deres respektive fuldstændige versioner.

Søgsmålsgrunde og væsentligste argumenter

Det foreliggende søgsmål vedrører afgørelse ECB-SSM-2019-ITCAR-11 af 1. januar 2019 fra Den Europæiske Centralbanks Styrelsesråd vedtaget på grundlag af et udkast til afgørelse fra tilsynsrådet i henhold til artikel 26, stk. 8, i Rådets forordning (EU) nr. 1024/2013 (1) og artikel 69 octiesdecies, 70 og 98 i decreto legislativo n. 385 del 1o settembre 1993 (lovdekret nr. 385 af 1.9.1993, herefter »TUB«), som gennemfører artikel 29 i Europa-Parlamentets og Rådets direktiv 2014/59/EU, sammenholdt med artikel 9, stk. 2, i forordning (EU) nr. 1024/2013, om at opløse Banca Carige S.p.A’s ledelses- og tilsynsorgan med vedtægtsmæssigt hjemsted i Genova, og erstatte det med tre særlige administratorer og et tilsynsudvalg bestående af tre medlemmer.

Til støtte for søgsmålet har sagsøgeren anført fem anbringender.

1. Første anbringende om tilsidesættelse af proportionalitetsprincippet, artikel 28 og 29 i direktiv 2014/59/EU (2) samt artikel 69 octiesdecies ff. i TUB. — Det gøres i denne henseende gældende, at foranstaltninger i forbindelse med tidlig indgriben skal indføres gradvist, hvilket ikke er overholdt i den foreliggende sag. Den mest indgribende foranstaltning er dermed ulovlig og ugyldig.

2. Andet anbringende om manglende begrundelse for så vidt angår proportionalitetskravet og kravet om gradvis indførelse, som er påkrævet efter den overordnede ordning om foranstaltninger i forbindelse med tidlig indgriben.

3. Tredje anbringende om tilsidesættelse af artikel 29[, stk. 1], sidste punktum, i direktiv 2014/59/EU og princippet om god forvaltningsskik, som gælder for forvaltningsmyndigheder. — Det gøres i denne henseende gældende, at udpegelsen af medlemmer af den tidligere bestyrelse som midlertidige administratorer er i strid med forpligtelsen til at undgå interessekonflikter.

4. Fjerde anbringende om tilsidesættelse af artikel 70 i TUB, magtfordrejning og manglende begrundelse. — Det gøres i denne henseende gældende, at indførelse af ordningen om særlig administration på grundlag af alvorlige overtrædelser eller uregelmæssigheder gør foranstaltningen selvmodsigende og usammenhængende.

5. Femte anbringende om tilsidesættelse af reglerne om aktionærrettigheder i direktiv (EU) 2017/1132 (3) og i codice civile italiano, herunder i henhold til de grundlæggende principper, der er fastsat i Den Europæiske Unions charter om grundlæggende rettigheder og i den italienske forfatning, vedrørende beskyttelse af ejendom, opsparing og det private økonomiske initiativ samt borgernes ret til selvbestemmelse i deres personlige valg.

(1) Rådets forordning (EU) nr. 1024/2013 af 15.10.2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (EUT 2013, L 287, s. 63).

(2) Europa-Parlamentets og Rådets direktiv 2014/59/EU af 15.5.2014 om et regelsæt for genopretning og afvikling af kreditinstitutter og investeringsselskaber (EUT 2017, L 169, s. 46)

(3) Europa-Parlamentets og Rådets direktiv (EU) 2017/1132 af 14.6.2017 om visse aspekter af selskabsretten (EUT 2014, L 173, s. 190).